**Hachi: A Dog's Tale** (euskaraz *Hachi: Txakur Baten Istorioa*) 2009ko Lasse Hallström suediar zinema zuzendariak zuzendutako drama filma bat da. Richard Gere, Joan Allen, Cary-Hiroyuki Tagawa, Sarah Roemer, Jason Alexander eta Erick Avari aktoreek eta Chico, Layla eta Forrest txakurrek antzeztu zuten.

Japonian bizi izan zen Hachiko txakurraren istorioan oinarritzen den fikzioa da, garaiz eta tokiz aldatua.

Argumentua
----------

**Oharra:** *Atal honek istorio osoa edo amaiera argitzen du.* 

Parker Wilson (Richard Gere) musika ikasgaiak irakasten dituen unibertsitateko irakaslea da. Behinola, egunero lantokira joateko erabili ohi duen tren geltokian japoniar jatorriko eta Akita inu arrazako Hachi txakurra topatuko du. Inor harengatik arduratzen ez denez, Parkerrek bere etxera eramango du. Hortik aurrera, Parker eta txakurrak gizakia eta animalia baten artean sor daitekeen zinezko adiskidetasuna eta leialtasun irmoa biziko dute.

Aktoreak
--------

* Chico, Layla eta Forrest - Hachi
* Richard Gere - Parker Wilson irakaslea
* Joan Allen - Cate Wilson, Parkerren emaztea
* Sarah Roemer - Andy Wilson, Parkerren alaba
* Robbie Collier Sublett - Michael, Andyren senarra
* Cary-Hiroyuki Tagawa - Ken Fujiyoshi
* Jason Alexander - Carl Boilins
* Erick Avari - Jasjeet, hot dog gurditxodun indiar saltzailea
* Davenia McFadden - Mary Anne
* Kevin DeCoste - Ronnie
* Tora Hallström - Heather

Benetazko istorioa
------------------

1987ko Kaneto Shindô japoniar zuzendariaren *Hachi-kō* (ハチ公物語, literalki, *Hachi Txakurraren Istorioa*) filmaren egokitzapena da. Hura, era berean, benetazko istorio batean oinarritua zegoen.

1924an Tokioko Unibertsitateko nekazaritza saileko irakasle bat kalean topatutako Akita inu arrazako Hachi txakurraz arduratu zen, biak elkarrekin jostatu ohi zuten eta lagun bilakatu ziren, txakurra egunero irakaslea bere lantokitik noiz aterako kanpoan zain egoten zelarik. Baina 1925ko maiatzean irakasleak burmuin isuri bat pairatu eta hil egin zen. Aldiz, txakurra egunero-egunero bere adiskidea lantokira bertaratzeko joan ohi zen tren geltokian haren zain bederatzi urte, bederatzi hilabete eta hamabost egunez leial eta inoiz hutsik egin gabe egon zen.

Hasiera batean egunero bere adiskide hilaren zain zegoen txakurrarekiko tren geltokiko langile edo bidaiari batzuen jokamoldea ez zen guztiz atsegina edo lagunkoia izaten, baina 1932ko urriaren 4ean txakurra eta haren leialtasunari buruz argitaratutako artikulu baten ondorioz jendeari Hachi txakurrarekiko miresmen sakona piztu zitzaion eta pertsona asko harengana hurbildu eta zaintzeaz gain jatekoa eman zioten.

1935ko martxoaren 8an Hachi txakurra gaixotasun baten ondorioz kalean hilik topatu zuten. Aurretik, 1934ean txakurra zain egon ohi zen Shibuya tren geltokian haren omenezko brontzezko estatua bat altxatu zuten.

Kanpo estekak
-------------

* *Hachi: A Dog's Tale* filmaren iragarkia ikusgai. Youtube.com **(Ingelesez)**
* *Hachi: A Dog's Tale* filmaren IMDBko fitxa irakurgai **(Ingelesez)**

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q59249
* **Identifikadoreak**
* WorldCat
* VIAF: 26150262847605722535
* LCCN: n2017048168

 |

* Wd Datuak: Q59249